คลังหน้าบานรายได้ล้นตุ่ม
9เดือนกวาดเข้าหลวง1.38ล้านล้านทะลุเป้าถล่มทลายทั้งปีบัญชีสวยแน่
10 ส.ค. 2554

9เดือนกวาดเข้าหลวง1.38ล้านล้านทะลุเป้าถล่มทลายทั้งปีบัญชีสวยแน่
คลังเผยการเก็บรายได้ 9 เดือนแรกทะลุเกินเป้า 1.8 แสนล้านบาท คาดถึงสิ้นปีเก็บรายได้เกินเป้า 1.5 แสนล้านบาท 
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) เปิดเผยว่า รัฐบาลจัดเก็บรายได้เดือน มิ.ย. 2554 สูงกว่าเป้าหมาย 2,065 ล้านบาท ส่งผลให้ในช่วง 9 เดือนแรกของปีงบประมาณ 2554 รัฐบาลสามารถจัดเก็บรายได้สุทธิสูงกว่าเป้าหมายกว่า 1.8 แสนล้านบาท
ทั้งนี้ การเก็บรายได้เดือน มิ.ย. 2554 มีจำนวนทั้งสิ้น 1.09 แสนล้านบาท สูงกว่าประมาณการ 1.9% เป็นผลจากการจัดเก็บภาษีเงินได้นิติบุคคล ภาษีมูลค่าเพิ่มและภาษีเงินได้บุคคลธรรมดาที่สูงกว่าประมาณการ จำนวน 5,474 3,476 และ 1,544 ล้านบาท ตามลำดับ 
อย่างไรก็ดี ภาษีสรรพสามิตน้ำมันจัดเก็บได้ต่ำกว่าประมาณการ 7,558 ล้านบาท เป็นผลจากการปรับลดอัตราภาษีสรรพสามิตน้ำมันดีเซลลงชั่วคราว
ขณะที่การเก็บรายได้ในช่วง 9 เดือนแรกของปีงบประมาณ 2554 หน่วยงานต่างๆ สามารถจัดเก็บรายได้รวม 1.38 ล้านล้านบาท สูงกว่าประมาณการถึง 15% จากภาวะเศรษฐกิจที่ขยายตัวอย่างต่อเนื่องส่งผลให้การจัดเก็บรายได้ของทุกหน่วยงานสูงกว่าเป้าหมาย โดยเฉพาะอย่างยิ่งกรมสรรพากรนำส่งรายได้สูงกว่าเป้าหมาย 138,739 ล้านบาท กรมสรรพสามิตสูงกว่าเป้า 21,629 ล้านบาท กรมศุลกากรสูงกว่าเป้า 9,431 ล้านบาท รัฐวิสาหกิจนำส่งเงินสูงกว่าเป้าหมาย 11,805 ล้านบาท 
นายนริศ กล่าวว่า จากการจัดเก็บรายได้ในช่วงที่ผ่านมาซึ่งสูงกว่าเป้าหมายเป็นจำนวนมาก กระทรวงการคลังมั่นใจว่าในปีงบประมาณ 2554 นี้ รัฐบาลจะจัดเก็บรายได้เป็นจำนวนกว่า 1.8 ล้านล้านบาท ซึ่งสูงกว่าเป้าหมายที่กำหนดไว้ 1.65 ล้านล้านบาท หรือจัดเก็บได้เพิ่มขึ้น 1.5 แสนล้านบาท ซึ่งจะส่งผลให้ฐานะการคลังมีความมั่นคงต่อเนื่อง
ด้านการคืนภาษีของกรมสรรพากร มีทั้งสิ้น 169,269 ล้านบาท สูงกว่าประมาณการ 4,082 ล้านบาท หรือ 2.5% โดยเป็นการคืนภาษีมูลค่าเพิ่ม 130,542 ล้านบาท ต่ำกว่าประมาณการ 4,458 ล้านบาท หรือ 3.3% และการคืนภาษีอื่นๆ 38,727 ล้านบาท สูงกว่าประมาณการ 8,540 ล้านบาท หรือ 28.3%
ขณะที่การจัดเก็บรายได้ของหน่วยงานอื่นมีทั้งสิ้น 80,073 ล้านบาท สูงกว่าประมาณการ 8,080 ล้านบาท หรือ 11.2%